b'\n_START_ARTICLE_\nArr\xc3\xb2s amarg\n_START_SECTION_\nArgument\n_START_PARAGRAPH_\nLes recol\xc2\xb7lectores d\'arr\xc3\xb2s a les maresmes de la prov\xc3\xadncia de Vercelli s\xc3\xb3n humils temporeres arribades des de tot It\xc3\xa0lia, les quals romanen a les planes unes setmanes, de sol a sol, amb els peus enfonsats dins el fang. Una d\'elles \xc3\xa9s Silvana (Silvana Mangano), una camperola que li agrada ballar i que somia \xc3\xa9sser estimada per un home atractiu. Llavors, arriba als arrossars el presumptu\xc3\xb3s Walter Granata (Vittorio Gassman), a qui cerca la policia. L\'acompanya Francesca (Doris Dowling), c\xc3\xb2mplice i amant, que es refugia en els camps conreats. Walter se sent atret per Silvana. Per desfer-se de Francesca, la denuncia al sergent Marco Galli (Raf Vallone).\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nDespr\xc3\xa9s d\'apropar-se en Caccia tragica (1947) a les dificultats de la humil pagesia de la Romanya, l\'escriptor i cineasta Giuseppe De Santis insistiria en el tema de l\'explotaci\xc3\xb3 de l\'home per l\'home, aix\xc3\xad com en la idea de la lluita col\xc2\xb7lectiva, arguments ac\xc3\xad exposats en forma de drama emocional i de den\xc3\xbancia. Empla\xc3\xa7ada en les maresmes latifundistes de Vercelli, la pel\xc2\xb7l\xc3\xadcula revela la llastimosa realitat de les birbadores (les dones encarregades d\'arrencar les herbes dels sembrats). Sota la vigil\xc3\xa0ncia dels caps de colla i cosides pels mosquits, aquestes sofertes recol\xc2\xb7lectores d\'arr\xc3\xb2s treballen des de bon mat\xc3\xad fins al vespre a canvi d\'un salari miserable. A mig cam\xc3\xad entre el valu\xc3\xb3s document neorealista, la lleu intriga criminal i el melodrama populista i fulletonesc, el film fou ben rebut pel p\xc3\xbablic itali\xc3\xa0 i europeu, per\xc3\xb2 no pas pels cr\xc3\xadtics marxistes._NEWLINE_El m\xc3\xa9s vist\xc3\xb3s de la pel\xc2\xb7l\xc3\xadcula \xc3\xa9s una noia de divuit anys anomenada Silvana Mangano, la qual fou escollida Miss Roma nom\xc3\xa9s dos anys abans i va passar desapercebuda en les dues primeres pel\xc2\xb7l\xc3\xadcules en qu\xc3\xa8 va intervindre. Per\xc3\xb2 en Arr\xc3\xb2s amarg, lluint sense vergonya les magnituds corp\xc3\xb2ries, la romana fa goig. El director no va desaprofitar la for\xc3\xa7a er\xc3\xb2tica, llatina i primitiva de la jove actriu, potenciant amb la planificaci\xc3\xb3 el seu f\xc3\xadsic tangible i brutal. Escenes com la de Raf Vallone veient la provocativa temporera banyant-se mig nua al riu Po, o aquella altra en la qual Mangano s\'arromanga les faldilles per a ficar-se als arrossars, ensenyant unes cuixes gruixudes i molt carnals, van delectar una generaci\xc3\xb3 d\'espectadors. Mangano i Vallone a banda, el tercer rol en import\xc3\xa0ncia recau en Vittorio Gassman, el qual interpreta el fatxenda i amoral Walter._NEWLINE_Militant comunista i gran admirador del cinema de Serguei Eisenstein, el realitzador Giuseppe de Santis retornaria al melodrama social amb nous t\xc3\xadtols, per\xc3\xb2 cap d\'ells no tindria la repercussi\xc3\xb3 d\'Arr\xc3\xb2s amarg.\n_START_SECTION_\nPremis\n_START_PARAGRAPH_\nFou seleccionada per al Festival Internacional de Cinema de Canes de l\'any 1949 i nominada a l\'Oscar al millor argument el 1950. A m\xc3\xa9s, la pel\xc2\xb7l\xc3\xadcula tamb\xc3\xa9 va \xc3\xa9sser seleccionada com una de les 100 pel\xc2\xb7l\xc3\xadcules italianes que haurien d\'\xc3\xa9sser preservades, ja que, segons el diari itali\xc3\xa0 Corriere della Sera, els films de la susdita col\xc2\xb7lecci\xc3\xb3 "va canviar la mem\xc3\xb2ria col\xc2\xb7lectiva del pa\xc3\xads entre els anys 1942 i 1978."'